Komisijos sprendimas
2002 m. balandžio 15 d.
iš dalies keičiantis Sprendimą 98/320/EB dėl laikino sėklos mėginių ėmimo ir sėklos tyrimų eksperimento organizavimo remiantis Tarybos direktyvomis 66/400/EEB, 66/401/EEB, 66/402/EEB ir 69/208/EEB
(pranešta dokumentu Nr. C(2002) 1404)
(tekstas svarbus EEE)
(2002/280/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1966 m. birželio 14 d. Tarybos direktyvą 66/400/EEB dėl prekybos runkelių sėkla [1] su paskutiniais pakeitimais, padarytais Direktyva 98/96/EB [2], ypač į jos 13a straipsnį,
atsižvelgdama į 1966 m. birželio 14 d. Tarybos direktyvą 66/401/EEB dėl prekybos pašarinių augalų sėkla [3] su paskutiniais pakeitimais, padarytais Direktyva 2001/64/EB [4], ypač į jos 13a straipsnį,
atsižvelgdama į 1966 m. birželio 14 d. Tarybos direktyvą 66/402/EEB dėl prekybos javų sėkla [5] su paskutiniais pakeitimais, padarytais Direktyva 2001/64/EB, ypač į jos 13a straipsnį,
atsižvelgdama į 1969 m. birželio 30 d. Tarybos direktyvą 69/208/EEB dėl prekybos aliejinių ir pluoštinių augalų sėkla [6] su paskutiniais pakeitimais, padarytais Direktyva 98/96/EB, ypač į jos 12a straipsnį,
kadangi:
(1) Pagal Komisijos sprendimą 98/320/EB [7] numatytas laikinas eksperimentas Bendrijos mastu siekiant įvertinti, ar sėklos mėginių ėmimas ir oficialiai prižiūrimas sėklos tyrimas gali būti geresnė alternatyva oficialaus sėklos sertifikavimo tvarkai, kaip apibrėžta Direktyvose 66/400/EEB, 66/401/EEB, 66/402/EEB ir 69/208/EEB, pastebimai nesumažinant sėklos kokybės.
(2) Komisija tebekaupia duomenis siekdama atnaujinti ir pateikti visą informaciją, kurią jau perdavė eksperimente dalyvaujančios valstybės narės, apie šio dalyvavimo rezultatus. Ji tebekaupia duomenis apie mėginius, kuriuos pateikė valstybės narės ir kurie buvo ištirti Bendrijos lyginamuosiuose bandymuose.
(3) Dabartinė tarptautinė praktika, įskaitant Ekonominio bendradarbiavimo ir plėtros organizacijos (OECD) ir Tarptautinės sėklos tyrimo asociacijos patvirtintus metodus, ir toliau leidžia vykdyti laikinus eksperimentus imant sėklos mėginius ir tiriant sėklą.
(4) Dėl šios priežasties tikslinga pratęsti laikiną eksperimentą ir atitinkamai iš dalies pakeisti Sprendimą 98/320/EB.
(5) Šiame sprendime numatytos priemonės atitinka Žemės ūkio, sodininkystės ir miškininkystės sėklos bei dauginamosios medžiagos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 98/320/EB 4 straipsnyje data "2002 m. birželio 30 d." pakeičiama data "2004 m. liepos 31 d."
2 straipsnis
Šis sprendimas skirtas valstybėms narėms.
Priimta Briuselyje, 2002 m. balandžio 15 d.